Is donkersjokolade gesond? - WelstandWelstand
Tuis / 2016-eetgewoontes / Is donkersjokolade gesond?
Sondag | 11 Desember | 2016
Donkersjokolade word oor die algemeen beskoue as ʼn heerlike maar gesonde peuselhappie. Maar is dit waar?
Volgens heelwat nuwe navorsing hou donkersjokolade waarlik ʼn paar gesondheidsvoordele in.
Wat presies is donkersjokolade?
Sjokolade word vervaardig uit kakaobone wat aan kakaobome groei. Die saadpeule word geoes en dan oopgesny en gedroog. Daar is verskillende fermentasie- en roosterprosesse vir verskillende geure sjokolade. Na die roosterproses word die sade gemaal tot dit ʼn vloeistof, wat dan verder verfyn kan word tot kakaopoeier. Bestanddele soos suiker, vanielje en melk kan by die kakaovloeistof gevoeg word om sjokoladestafies te maak.
Donkersjokolade bevat 60 persent kakao en geen melk nie, terwyl melksjokolade slegs 5 tot 7 persent kakao bevat. Hoe donkerder die kleur van die sjokolade, hoe meer antioksidante bevat dit en hoe voordeliger is dit vir jou.
Hier volg sommige van die wetenskaplik bewese gesondheidsvoordele van donkersjokolade:
Inname van kakao het al getoon dat dit swak cholesterol se vlakke verlaag en goeie cholesterol se vlakke verhoog.
Uitslae van ʼn langtermyn Sweedse studie het beklemtoon dat die inname van matige hoeveelhede (een of twee porsies per week) hoë-gehalte donkersjokolade gekoppel word aan ʼn laer risiko vir hartversaking en dat dit goed is vir bloedsirkulasie.
Donkersjokolade kan goed vir jou vel wees aangesien die flavanol in die sjokolade die vel teen sonskade beskerm.
Kakao verbeter ook insuliensensitiwiteit en mag die begin van diabetes vertraag of verhoed.
Donkersjokolade is ook goed vir jou brein. Dit word gemeen dat flavanol geheueverlies verminder en daar is gevind dat die anti-inflammatoriese eienskappe voordelig is in die behandeling van breinbeserings.
Te veel is steeds te veel
Die gesegde dat te veel van ʼn goeie ding ongesond is, het ook betrekking op donkersjokolade. Al die gesondheidsvoordele is van toepassing wanneer donkersjokolade matig ingeneem word. Sommige donkersjokolades bevat meer suiker en vet as ander, alhoewel dit tipies ʼn gesonde vet is afkomstig uit kakaobotter.
Sommige van donkersjokolade se nadele:
Dit bevat kaffeïen, wat ons weet ʼn invloed uitoefen op jou slaapvermoë.
Dit kan jou risiko vir nierstene verhoog, veral as jy ʼn neiging daartoe het.
Donkersjokolade mag ook skeelhoofpyne aanbring.
Borne: Chopra Sentrum; Hart- end Beroertestigting Suid-Afrika; Scientific American; The Telegraph.